NACRT ODLUKE

Na temelju članka 6. stavka 2. i članka 42. stavka 2. Zakona o zakupu i kupoprodaji poslovnoga prostora ("Narodne novine" broj 125/11, 64/15, 112/18 i 123/24.) i članka 37. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15.- pročišćeni tekst, 2/18., 3/18.- pročišćeni tekst, 4/20., 25/20., 3/21. i 4/21.- pročišćeni tekst) Županijska skupština Koprivničko-križevačke županije na   .  sjednici održanoj _________________      donijela je 
O D L U K U

o davanju u zakup i kupoprodaji poslovnoga prostora u vlasništvu Koprivničko-križevačke županije
I. OPĆE ODREDBE
Članak 1.

Odlukom o davanju u zakup i kupoprodaji poslovnoga prostora u vlasništvu Koprivničko-križevačke županije (u daljnjem tekstu: Odluka) uređuju se način, uvjeti i postupak davanja u [image: image12.jpg]


zakup i kupoprodaje poslovnoga prostora u vlasništvu Koprivničko-križevačke županije (u daljnjem tekstu: poslovni prostor) te međusobna prava i obveze zakupodavca i zakupnika poslovnoga prostora, kao i opći uvjeti kupoprodaje poslovnoga prostora.
Odluka iz stavka l. ovog članka primjenjuje se i na pravne osobe u isključivom ili pretežitom vlasništvu Koprivničko-križevačke županije (u daljnjem tekstu: Županija) kao i na pravne osobe kojima je Županija osnivač ili nositelj osnivačkih prava, osim ako posebnim zakonom nije drugačije određeno.
Odredbe ove Odluke ne primjenjuju se na slučajeve privremenoga korištenja poslovnoga prostora ili dijela poslovnoga prostora radi održavanja sajmova, priredaba, predavanja, savjetovanja ili u druge slične svrhe, a čije korištenje ne traje duže od 30 dana, odnosno čije korištenje ne traje duže od šest mjeseci ako se prostor koristi u svrhe skladištenja i čuvanja robe.
Odredbe ove Odluke ne primjenjuju se na davanje u zakup prostora za rad i nekretnina u vlasništvu Županije, fizičkim i pravnim osobama koje djeluju u području kulture i dodjelu na korištenje prostora u vlasništvu Županije, udrugama i ostalim organizacijama civilnog društva, što će se urediti posebnim odlukama.

Za sve što nije regulirano ovom Odlukom primjenjuju se odredbe važećeg zakona koji uređuje zakup i kupoprodaju poslovnoga prostora.

Članak 2.

Riječi i pojmovi koji imaju rodno značenje korišteni u ovoj Odluci odnose se jednako na muški i ženski rod, bez obzira jesu li korišteni u muškom ili ženskom rodu.

Članak 3.
Poslovnim prostorom smatraju se poslovna zgrada, poslovna prostorija, garaža i garažno mjesto.
Poslovnom zgradom smatra se zgrada namijenjena obavljanu poslovne djelatnosti ako se pretežnim dijelom i koristi u tu svrhu.

Poslovnom prostorijom smatra se jedna ili više prostorija u poslovnoj ili stambenoj zgradi namijenjena obavljanju poslovne djelatnosti koja, u pravilu, čini samostalnu uporabnu cjelinu i ima zaseban glavni ulaz.

Garaža je prostor za smještaj vozila.

Garažno mjesto je prostor za smještaj vozila u garaži.
Članak 4.
Poslovnim prostorima upravlja župan Koprivničko-križevačke županije (u daljnjem tekstu: župan) u skladu sa zakonskim ovlaštenjima i Statutom Koprivničko- križevačke županije.

Sukladno zakonskim i statutarnim ovlaštenjima, župan u obavljanju poslova iz stavka 1. ovog članka:

1. odlučuje o namjeni poslovnoga prostora

2. odlučuje o promjeni ili proširenju namjene poslovnoga prostora

3. raspisuje javni natječaj za davanje u zakup poslovnoga prostora
4. odlučuje o provođenju javnog natječaja prikupljanjem pisanih ponuda 
5. određuje početni iznos zakupnine za poslovni prostor koji se daje u natječaj

6. imenuje Povjerenstvo za provođenje postupka javnog natječaja radi davanja u zakup poslovnoga prostora u vlasništvu Koprivničko-križevačke županije (u daljnjem tekstu: Povjerenstvo) 

7. donosi odluku o prihvatu najpovoljnije ponude
8. odlučuje o davanju u zakup poslovnoga prostora

9. odobrava adaptaciju poslovnoga prostora

10. odlučuje o zajedničkom ulaganju sredstava zakupnika i Županije u poslovni prostor te o prijeboju uloženih sredstava zakupnika sa zakupninom

11.  odlučuje o povratu uloženih sredstava zakupnika

12.  odlučuje o prestanku zakupa poslovnoga prostora i
13.  odlučuje i o drugim pitanjima u vezi zakupa i kupoprodaje poslovnoga prostora.

II. NAČIN DODJELE I ZASNIVANJA ZAKUPA

Članak 5.

Poslovni prostor daje se u zakup putem javnog natječaja o čemu odlučuje župan Odlukom o raspisivanju javnog natječaja za davanje u zakup poslovnoga prostora u vlasništvu Koprivničko-križevačke županije (u daljnjem tekstu: Odluka o raspisivanju javnog natječaja).

Odluka o raspisivanju javnog natječaja mora sadržavati podatke o:

1. poslovnom prostoru (adresa, položaj u zgradi, površina)
2. djelatnosti koju je moguće obavljati u poslovnom prostoru
3. načinu provođenja javnog natječaja prikupljanjem pisanih ponuda 

4. tome gdje će se javni natječaj objaviti
5. vremenu za koje se poslovni prostor daje u zakup
6. početnom iznosu mjesečne zakupnine
7. instrumentu osiguranja plaćanja zakupnine
8. iznosu i načinu plaćanja jamčevine
9. tome tko može podnijeti ponudu
10. tome tko se smatra najpovoljnijim ponuditeljem
11. tome koje se ponude neće razmatrati
12. roku za dostavu ponuda koji ne može biti kraći od 15 dana od dana objave javnog natječaja
13. načinu dostave ponude 

14. roku za sklapanje ugovora o zakupu i predaje poslovnoga prostora zakupniku u posjed i
15. posebnim uvjetima (npr. obveza uređenja ili rok za početak obavljanja djelatnosti).

Odluka o raspisivanju javnog natječaja može sadržavati i druge podatke u skladu s ovom Odlukom i važećim propisima.

Članak 6.


Zakup poslovnoga prostora zasniva se ugovorom o zakupu.

Ugovor o zakupu poslovnoga prostora Županija ne može sklopiti s fizičkom ili pravnom osobom koja ima dospjelu nepodmirenu obvezu prema državnom proračunu i proračunu Županije, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja.

Ugovor o zakupu sklopljen protivno odredbi stavka 2. ovoga članka ništetan je.
Članak 7.
Pravo prednosti na sklapanje ugovora o zakupu poslovnoga prostora imaju osobe određene važećim zakonom kojim se uređuju prava hrvatskih branitelja iz Domovinskog rata i članova njihovih obitelji, ako se te osobe u svojoj prijavi na natječaj za navedeni prostor pozovu na to pravo, ako ispunjavaju uvjete iz natječaja, uvjete iz važećeg zakona koji uređuje zakup i kupoprodaju poslovnog prostora i prihvate najviši ponuđeni iznos zakupnine.

Članak 8.

Iznimno od odredbe članka 5. stavka 1. ove Odluke, ugovor o zakupu poslovnoga prostora sklapa se bez javnog natječaja kada ga sklapaju međusobno Županija i Republika Hrvatska, jedinice lokalne i područne (regionalne) samouprave, pravne osobe u isključivom vlasništvu Republike Hrvatske, pravne osobe u isključivom vlasništvu jedinice lokalne i područne (regionalne) samouprave, odnosno kojima su iste osnivači ili nositelji osnivačkih prava ako je to u interesu i cilju općeg, gospodarskog i socijalnog napretka njezinih građana, a zakupnina se određuje sukladno kriterijima jedinice lokalne samouprave prema mjestu gdje se nekretnina nalazi i ovisno o djelatnosti koja će se u poslovnom prostoru obavljati.
Interes iz stavka 1. ovog članka utvrđuje Županijska skupština Koprivničko-križevačke županije (u daljnjem tekstu: Županijska skupština) posebnom odlukom.
Članak 9.

Iznimno od odredbe članka 5. stavka 1. Odluke, ugovor o zakupu poslovnoga prostora sklapa se bez javnog natječaja sa zakupnikom s kojim je sklopljen trenutno važeći ugovor o zakupu te s neposrednim posjednikom u slučajevima, na način i pod uvjetima propisanima važećim zakonom koji uređuje zakup i kupoprodaju poslovnoga prostora.
VII. UVJETI I POSTUPAK JAVNOG NATJEČAJA

Članak 10.

Javni natječaj za davanje poslovnoga prostora u vlasništvu Koprivničko-križevačke županije u zakup (u daljnjem tekstu: javni natječaj) raspisuje župan. 
Postupak javnog natječaja provodi Povjerenstvo iz članka 4. stavka 2. točke 6. ove Odluke, koje imenuje župan posebnom odlukom.
Povjerenstvo se sastoji od najmanje tri člana, od kojih je jedan predsjednik, a ostali su članovi.

Povjerenstvo koordinira pripremu i provođenje postupka javnog natječaja, a osobito:

· priprema tekst natječaja

· otvara ponude i pregledava zaprimljene ponude

· utvrđuje jesu li ponude pristigle u roku i ispunjavaju li ponuditelji sve uvjete iz javnog natječaja

· sastavlja zapisnik o otvaranju, pregledu i ocjeni ponuda

· predlaže županu donošenje odluke o izboru najpovoljnije ponude za pojedini poslovni prostor iz javnog natječaja i
· obavlja ostale poslove u vezi s provedbom postupka natječaja.
Članak 11.

Javni natječaj obvezno sadrži:

1. podatke o poslovnom prostoru (adresa, položaj u zgradi, površina)

2. djelatnost koju je moguće obavljati u poslovnom prostoru
3. način provođenja javnog natječaja prikupljanjem pisanih ponuda

4. početni iznos mjesečne zakupnine
5. instrument osiguranja plaćanja zakupnine
6. iznos i način plaćanja jamčevine, te oznaku računa na koji se jamčevina uplaćuje
7. odredbu o tome tko može podnijeti ponudu

8. odredbu o tome tko se smatra najpovoljnijim ponuditeljem

9. odredbu o tome koje se ponude neće razmatrati
10. vrijeme za koje se poslovni prostor daje u zakup

11. naznaku o mogućnosti odnosno vremenu uvida u prostor

12. rok za dostavu ponuda koji ne može biti kraći od 15 dana od dana objave natječaja 

13. način dostave ponude i popis dokumentacije koju je potrebno priložiti uz ponudu
14. rok i način na koji će ponuditelji biti obaviješteni o rezultatu natječaja 
15. mjesto i vrijeme otvaranja ponuda

16. rok za sklapanje ugovora o zakupu i predaje poslovnoga prostora zakupniku u posjed
17. odredbu o mogućnosti poništenja javnog natječaja u cijelosti ili djelomično, sve do sklapanja ugovora o zakupu i
18. posebne uvjete (npr. obveze uređenja ili rok za početak obavljanja djelatnosti).
Javni natječaj može sadržavati i druge podatke, sukladno odredbama ove Odluke i posebnih zakona.

Javni natječaj za davanje u zakup poslovnoga prostora objavljuje se na službenoj mrežnoj stranici Županije.
Članak 12.

Pravo sudjelovanja u javnom natječaju za davanje u zakup poslovnoga prostora imaju pravne i fizičke osobe koje ispunjavaju uvjete određene posebnim propisima za obavljanje djelatnosti za koju je namijenjen poslovni prostor koji se daje u zakup, odnosno koje su upisane u odgovarajući registar ili drugi upisnik.
Osim pravnih i fizičkih osoba iz stavka 1. ovog članka, pravo sudjelovanja u javnom natječaju za zakup garaže i garažnog mjesta imaju i sve druge pravne i fizičke osobe.
IV. ODREĐIVANJE VISINE ZAKUPNINE
Članak 13.
Početni iznos zakupnine za poslovne prostore iz ove Odluke određuje se prema kriterijima za određivanje visine zakupnine koji su utvrđeni općim aktom jedinice lokalne samouprave na čijem području se poslovni prostor nalazi, a ovisno o djelatnosti koja će se u poslovnom prostoru obavljati.


 U slučaju da jedinica lokalne samouprave na čijem se području nalazi poslovni prostor nema kriterije za određivanje zakupnine, izraditi će se procjembeni elaborat kojim se utvrđuje tržišna vrijednost zakupa sukladno posebnom propisu kojim se uređuje područje procjene vrijednosti nekretnina. 
Da bi se po procjembenom elaboratu moglo postupati, isti mora dobiti pozitivno mišljenje Procjeniteljskog povjerenstva Koprivničko-križevačke županije izuzev područja Grada Koprivnice.
Članak 14. 

Zakupnik je dužan Županiji plaćati zakupninu.
Zakupnina za poslovni prostor ugovara se u visini najpovoljnije ponude iz članka 19. 

ove Odluke postignute na javnom natječaju. 
Zakupnina se plaća mjesečno unaprijed i to najkasnije do desetoga dana u mjesecu.
Članak 15. 

Radi osiguranja plaćanja zakupnine ponuditelj čija je ponuda bila najpovoljnija dužan je prije sklapanja ugovora o zakupu uplatiti Županiji polog u iznosu jedne mjesečne zakupnine, koji će se umanjiti za iznos uplaćene jamčevine koju je ponuditelj uplatio kod prijave na javni natječaj.

Ukoliko se prilikom raskida ugovora o zakupu, zapisnikom o primopredaji utvrdi da je poslovni prostor vraćen Županiji u ispravnom stanju, uplaćeni polog iz stavka 1. ovog članka vratit će se zakupniku u roku od 30 dana od raskida ugovora u punom iznosu.

V. SADRŽAJ PONUDE I IZBOR NAJPOVOLJNIJE PONUDE

Članak 16.
Ponuda se podnosi isključivo na obrascu ponude koji je sastavni dio natječajne dokumentacije. 
Obrazac ponude obavezno sadrži:

1. oznaku poslovnoga prostora (redni broj, oznaka i adresa poslovnoga prostora)

2. podatke o ponuditelju (ime i prezime/ naziv, prebivalište/sjedište ponuditelja, osobni identifikacijski broj) te adresu elektroničke pošte i broj telefona
3. djelatnost koju će ponuditelj obavljati u poslovnom prostoru za koji podnosi ponudu, osim za garaže i garažna mjesta

4. ponuđeni iznos mjesečne zakupnine, koji ne smije biti niži od početnog iznosa navedenog u javnom natječaju

5. broj računa ponuditelja s naznakom poslovne banke, radi povrata jamčevine
6. odredbu da je ponuditelj podnošenjem ponude izričito suglasan da Županija može koristiti i dalje obrađivati dostavljene podatke u svrhu provedbe postupka javnog natječaja, u skladu s propisima o zaštiti osobnih podataka, te iste objaviti u skladu s odredbama propisa koji uređuju pravo na pristup informacijama i 
7. ostalo što je navedeno u tekstu javnog natječaja, u skladu s ovom Odlukom i važećim propisima.
Uz ponudu se prilažu:

1. preslika osobne iskaznice (za podnositelje fizičke osobe, uključujući i one koje imaju registrirani obrt ili obavljaju djelatnost slobodnih zanimanja)

2. presliku izvatka iz odgovarajućeg registra ne starijeg od tri mjeseca na dan otvaranja ponuda iz kojeg mora biti vidljivo da je ponuditelj ovlašten obavljati djelatnost navedenu u ponudi, osim za garaže i garažna mjesta

3. dokaz o izvršenoj uplati jamčevine
4. potvrdu Ministarstva financija, nadležne Porezne uprave o stanju poreznog duga ponuditelja, ne stariju od 30 dana na dan otvaranja ponude

5. odgovarajuću potvrdu nadležnog javnopravnog tijela, ukoliko se ponuditelj poziva na pravo prednosti u skladu s odredbama zakona kojim se uređuju prava hrvatskih branitelja i članova njihovih obitelji i
6. druge isprave i priloge navedene u javnom natječaju u skladu s ovom Odlukom i važećim propisima.

Povjerenstvo će kod upravnog tijela Županije nadležnog za financije utvrditi ima li 

prijavitelj dug prema Županiji.

Prilikom zaprimanje ponude, na omotnici se mora naznačiti datum i točno vrijeme zaprimanja.

Članak 17.

Ponuda i ostala natječajna dokumentacija dostavljaju se Županiji u papirnatom obliku u broju primjeraka koji je propisan uvjetima natječaja i u roku koji je određen natječajem, a koji ne može biti kraći od 15 niti dulji od 30 dana.
Ponuda i po potrebi ostala natječajna dokumentacija moraju biti potpisani od strane fizičke osobe ili od strane osobe ovlaštene za zastupanje podnositelja ponude pravne osobe i to vlastoručnim ili kvalificiranim elektroničkim potpisom fizičke osobe, odnosno osobe ovlaštene za zastupanje pravne osobe.
Ponuda zajedno s natječajnom dokumentacijom u papirnatom obliku dostavljaju se preporučeno poštom ili neposredno predajom službenoj osobi u pisarnici Županije, u zatvorenoj omotnici uz napomenu: „PONUDA ZA SUDJELOVANJE U JAVNOM NATJEČAJU- ZAKUP POSLOVNOGA PROSTORA-NE OTVARATI!“.

Ponuda i natječajna dokumentacija dostavljena u papirnatom obliku smatra se podnesenom danom njene predaje službenoj osobi u pisarnici Županije ili pošti, odnosno ovlaštenom pružatelju poštanskih usluga.
Članak 18.

Nakon isteka roka za podnošenje ponuda, Povjerenstvo provodi postupak javnog otvaranja, pregleda i odabira ponuda te sastavlja Zapisnik o otvaranju, pregledu i ocjeni ponuda (u daljnjem tekstu: Zapisnik) za pojedini poslovni prostor, koji potpisuju svi članovi Povjerenstva.
Prilikom javnog otvaranja ponuda mogu biti prisutni ponuditelji, odnosno njihovi predstavnici uz predočenje pisane punomoći.
Nepravodobne i nepotpune ponude Povjerenstvo neće razmatrati, a nepotpunom ponudom smatrat će onu u kojoj se ponuditelj nije očitovao o svim natječajnim uvjetima i nije priložio javnim natječajem propisanu dokumentaciju.
Članak 19. 
Najpovoljnijom ponudom smatrat će se ona ponuda, koja uz ispunjenje svih uvjeta iz javnog natječaja, sadrži i najveći iznos zakupnine.
Ukoliko dvije ili više ponuda, koje ispunjavaju uvjete iz natječaja, sadrže jednak najviši iznos zakupnine, najpovoljnijom ponudom smatrat će se ona koja je pristigla ranije.
Članak 20.

U roku od osam dana od javnog otvaranja ponuda, a prema kriteriju iz članka 19. ove Odluke, Povjerenstvo predlaže županu donošenje Odluke o izboru najpovoljnije ponude za pojedini poslovni prostor iz javnog natječaja. 

U roku od osam dana od prijedloga Povjerenstva iz stavka 1. ovog članka, Župan donosi Odluku o izboru najpovoljnije ponude koja se dostavlja svim ponuditeljima objavom na službenoj mrežnoj stranici Županije.


Protiv Odluke iz stavka 2. ovog članka nije dopuštena žalba, već se može pokrenuti upravni spor.

Članak 21.

Na temelju Odluke iz članka 20. stavka 2. ove Odluke Župan s ponuditeljem koji dostavi najpovoljniju ponudu, odnosno s ponuditeljem iz članka 7. ove Odluke koji ostvari pravo prednosti za sklapanje ugovora o zakupu, zaključuje ugovor o zakupu u roku koji ne može biti duži od 15 dana od dana objave Odluke iz članka 20. stavka 2. na službenoj mrežnoj stranici Županije.

Ako ponuditelj čija je ponuda najpovoljnija, u bilo kojoj fazi postupka davanja u zakup poslovnoga prostora, odustane od ponude ili ne zaključi ugovor o zakupu u roku iz stavka 1. ovog članka svojom krivnjom, gubi pravo na povrat jamčevine.
U slučaju iz stavka 2. ovog članka, župan može na prijedlog Povjerenstva poslovni prostor dati u zakup sljedećem po redu najpovoljnijem ponuditelju za najviši iznos zakupnine postignute javnim natječajem ili raspisati novi javni natječaj.


Ponuditeljima koji ne uspiju u javnom natječaju, jamčevina se vraća u roku 30 dana nakon otvaranja ponuda.

VI. UGOVOR O ZAKUPU I PRAVA I OBVEZE ZAKUPNIKA
Članak 22.

Ugovor o zakupu obavezno sadrži:

1. ime i prezime ili naziv, adresu prebivališta ili sjedišta te osobni identifikacijski broj ugovornih strana

2. podatke za identifikaciju poslovnoga prostora koji se mogu nedvojbeno utvrditi (broj [image: image2.jpg]


zemljišnoknjižne čestice i zemljišnoknjižnog uloška u koji je poslovni prostor upisan, [image: image3.jpg]


površina poslovnoga prostora, etaža na kojoj se poslovni prostor nalazi, pozicija na etaži, tlocrtni opis poslovnoga prostora, kao i svi drugi potrebni podaci za nedvojbenu [image: image4.jpg]


identifikaciju poslovnoga prostora)
3. djelatnost koja će se obavljati u poslovnom prostoru, obvezu namjenskog korištenja i odredbu o načinu promjene djelatnosti

4. odredbe o korištenju zajedničkih uređaja i prostorija te zajedničkih usluga

5. rok predaje poslovnoga prostora zakupniku u posjed
6. vrijeme na koje je ugovor sklopljen

7. iznos mjesečne zakupnine te rokovi plaćanja, pretpostavke i način izmjene zakupnine

8. instrument osiguranja plaćanja zakupnine

9. odredbu o zabrani davanja poslovnoga prostora ili dijela poslovnoga prostora u podzakup, odnosno odredbu kojom se dozvoljava davanje poslovnoga prostora ili dijela poslovnoga prostora u podzakup, u skladu s odredbama važećeg zakona koji uređuje zakup i kupoprodaju poslovnog prostora
10. odredbe o prestanku ugovora, posebno o otkazu i otkaznim rokovima

11. odredbu o obvezi sastavljanja zapisnika o primopredaji prostora kod zasnivanja i prestanka zakupa 
12. mjesto i vrijeme sklapanja ugovora i

13. ostala međusobna prava i obveze koje proizlaze iz odredbi ove Odluke i važećih zakonskih propisa.
Članak 23.

Zakup poslovnoga prostora zasniva se ugovorom o zakupu, koji mora biti u pisanom obliku, a potpisuju ga zakupnik i župan ili osoba koju župan ovlasti.
Ugovor o zakupu mora biti potvrđen (solemniziran) kod javnog bilježnika, a troškove solemnizacije snosi zakupnik.
Ukoliko ponuditelj u roku od 15 dana po primitku Odluke iz članka 20. stavka 2. ove Odluke ne zaključi ugovor o zakupu, smatrat će se da je odustao od ugovora. 

U slučaju iz stavka 3. ovog članka primijenit će se odredbe članka 21. stavka 2. i 3. ove Odluke.

Ugovor o zakupu sklopljen protivno odredbama stavaka 1. i 2. ovoga članka ništetan je.
Članak 24.


Prilikom primopredaje poslovnoga prostora zakupniku u posjed, sastavlja se zapisnik s podacima o stanju u kojem se nalazi poslovni prostor.


Zakupnik ne može početi koristiti poslovni prostor prije zaključenja ugovora o zakupu kod javnog bilježnika i potpisa zapisnika o primopredaji poslovnoga prostora u posjed zakupniku.
Članak 25.
Poslovni prostor ili dio poslovnoga prostora u vlasništvu Županije nije dopušteno dati u podzakup niti je zakupniku dopušteno po bilo kojoj pravnoj osnovi dati trećoj osobi na korištenje ili sukorištenje poslovni prostor odnosno na bilo koji način omogućiti trećoj osobi korištenje nekretnine koje po svojem sadržaju odgovara podzakupu.
Iznimno od odredbe stavka 1. ovoga članka, ako se radi o kampovima, hotelima ili drugim objektima za smještaj turista u vlasništvu Županije, dio nekretnine može se dati u podzakup, osim ako posebnim zakonom nije propisano drukčije.
Poslovni prostor ili dio poslovnoga prostora u vlasništvu osoba iz članka 1. stavka 2. Odluke zakupnik nema pravo dati u podzakup, osim ako nije drukčije ugovoreno.
Na ugovor o podzakupu poslovnoga prostora na odgovarajući se način primjenjuju odredbe ove Odluke koje se odnose na zakup poslovnoga prostora.

Zakupniku koji je poslovni prostor ili dio poslovnoga prostora u vlasništvu Županije, protivno važećem zakonu koji uređuje zakup i kupoprodaju poslovnoga prostora i odredbama ove Odluke, dao u podzakup odnosno koji je po bilo kojoj pravnoj osnovi dao trećoj osobi na korištenje ili sukorištenje poslovni prostor u vlasništvu Županije ugovor o zakupu smatra se raskinutim po sili zakona danom utvrđenja nastupa tih okolnosti.
Članak 26.

Zakupnik ne smije bez izričite pisane suglasnosti župana činiti preinake poslovnoga prostora kojima se mijenja konstrukcija, raspored, površina, namjena ili vanjski izgled poslovnoga prostora.
Zakupnik podnosi pisani zahtjev županu za pisanu suglasnost za ulaganja vlastitih sredstava u poslovni prostor, u kojem treba navesti opis radova koje namjerava izvesti, te opisati nužnost i korisnost namjeravanih radova. Pisani zahtjev podnosi se putem upravnog tijela Županije nadležnog za upravljanje i raspolaganje nekretninama u vlasništvu Županije.

U slučajevima kada je zakupnik, na osnovi pisane suglasnosti župana, uložio vlastita sredstva u zakupljeni poslovni prostor, visina zakupnine se može kroz određeno razdoblje umanjiti za visinu uloženih sredstava, o čemu odlučuje župan. 
U slučaju raskida ugovora o zakupu iz članka 25. stavka 5. ove Odluke, raniji zakupnik ne ostvaruje  prava na povrat uloženih sredstava iz stavka 3. ovoga članka.


 Kada zakupnik bez pisanog odobrenja župana, uloži vlastita sredstva u zakupljeni poslovni prostor, nema pravo na povrat uloženih sredstava, niti na umanjenje ili povrat zakupnine.
Ako zakupnik bez suglasnosti župana izvrši preinake ili nastavi s izvođenjem radova, Županija ima pravo raskinuti ugovor.

U slučaju iz stavka 6. ovoga članka Županija ima pravo na naknadu štete.
Članak 27.
Županija kao vlasnik poslovnoga prostora snosi troškove investicijskog održavanja, 
u skladu s važećim zakonom koji uređuje zakup i kupoprodaju poslovnoga prostora.
Zakupnik snosi troškove tekućeg održavanja poslovnoga prostora u skladu s važećim zakonom koji uređuje zakup i kupoprodaju poslovnoga prostora, ako nije drugačije ugovoreno.

Zakupnik je dužan plaćati troškove vezane uz korištenje poslovnoga prostora kao i [image: image5.jpg]


troškove vezane uz korištenje zajedničkih uređaja i prostora te obavljanja zajedničkih usluga u zgradi u kojoj se nalazi poslovni prostor po njihovom dospijeću, ako nije drugačije ugovoreno.

VII. TRAJANJE I OTKAZ UGOVORA
Članak 28.
Ugovor o zakupu sklapa se na neodređeno ili određeno vrijeme, s vremenski određenim rokom ili rokom odredivim prema nastupu okolnosti od interesa za Županiju.

Ugovor o zakupu s rokom odredivim prema nastupu okolnosti od interesa za Županiju sadrži klauzulu o obvezi Županije da o nastupu okolnosti, za koje je vezan raskid ugovora, [image: image6.jpg]


pisano obavijesti zakupnika nąjmanje 60 dana prije prestanka ugovora.
Članak 29.
Ugovor o zakupu sklopljen na određeno vrijeme prestaje istekom vremena na koji je sklopljen.

[image: image1.jpg]


Ugovor o zakupu sklopljen na neodređeno vrijeme otkazuje se putem javnoga bilježnika, s time da isti ne može na temelju otkaza prestati prije isteka jedne godine od dana sklapanja ugovora, osim ako ugovorom nije drugačije određeno.

Javni bilježnik o priopćenom otkazu ugovora o zakupu sastavlja zapisnik sukladno odredbama posebnog zakona.

Otkazni rok iznosi 30 dana i otkaz se može dati samo prvoga ili petnaestoga dana u mjesecu ukoliko nije ugovorom drugačije utvrđeno zbog specifičnosti djelatnosti koja se obavlja u poslovnom prostoru.
Članak 30.
Županija i zakupnik mogu otkazati ugovor o zakupu u svako doba, bez obzira na ugovorne ili zakonske obveze o trajanju zakupa, ako se ostvare pretpostavke propisane važećim zakonom koji uređuje zakup i kupoprodaju poslovnoga prostora.
Članak 31.
Prilikom predaje ispražnjenog poslovnog prostora sastavlja se zapisnik o stanju u kojemu se nalazi poslovni prostor u vrijeme predaje.
Ako prilikom predaje nije sastavljen zapisnik, smatra se da je poslovni prostor predan [image: image7.jpg]


u ispravnom stanju.
VIII. KUPOPRODAJA POSLOVNOGA PROSTORA
Članak 32.
Poslovni prostor u vlasništvu Županije može se prodati pravnim i fizičkim osobama po procijenjenoj vrijednosti određenoj na način propisan člankom 35. ove Odluke, a na osnovu provedenog javnog natječaja, prikupljanjem ponuda.
Postupak javnog natječaja za kupoprodaju poslovnoga prostora provodi se prema odredbama ove Odluke o provođenju postupka javnog natječaja za davanje u zakup poslovnoga prostora.

Poslovni prostor ne može se prodati fizičkoj ili pravnoj osobi koja ima dospjelu nepodmirenu obvezu prema državnom proračunu, Županiji, zaposlenicima i dobavljačima, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja, o čemu treba dostaviti dokaz.

Članak 33.
Poslovni prostor u vlasništvu Županije, osim garaže i garažnog prostora, može se prodati sadašnjem zakupniku poslovnoga prostora koji ima sklopljen ugovor o zakupu s Županijom i koji obavlja u tom prostoru dopuštenu djelatnost, ako taj prostor koristi bez prekida u trajanju od najmanje pet godina (u daljnjem tekstu: sadašnji zakupnik), koji uredno ispunjava sve obveze iz ugovora o zakupu i druge financijske obveze prema Županiji, pod uvjetima i u postupku propisanom važećim zakonom koji uređuje zakup i kupoprodaju poslovnih prostora i u skladu s odlukama koje će donijeti nadležna tijela Županije na temelju popisa poslovnih prostora koji su predmet kupoprodaje koji će se javno objaviti.

Sadašnji zakupnik zahtjev za kupnju poslovnoga prostora mora podnijeti upravnom tijelu Županije nadležnom za upravljanje i raspolaganje nekretninama u vlasništvu Županije, u roku od 90 dana od javne objave popisa poslovnih prostora Županije koji su predmet kupoprodaje.[image: image8.jpg]



Odluku o kupoprodaji poslovnoga prostora u vlasništvu Koprivničko-križevačke županije (u daljnjem tekstu: Odluka o kupoprodaji) donosi župan ili Županijska skupština, ovisno o vrijednosti poslovnoga prostora.

Iznimno pravo na kupnju poslovnoga prostora, osim garaže i garažnog prostora, može ostvariti zakupnik koji se nalazi u zakupnom odnosu sa Županijom u trajanju kraćem od pet  godina, uz ispunjenje uvjeta propisanih važećim zakonom koji uređuje zakup i kupoprodaju poslovnoga prostora.
Članak 34.
Pravo na kupnju poslovnoga prostora ne može ostvariti zakupnik poslovnoga prostora koji je isti dao u podzakup ili na temelju bilo koje druge pravne osnove prepustio korištenje poslovnoga prostora drugoj osobi.

Članak 35.
Poslovni prostor prodaje se po procijenjenoj vrijednosti koju određuje sudski vještak iz stavka 4. ovoga članka.

Iznimno od odredbe stavka 1. ovoga članka, kada se poslovni prostor prodaje sadašnjem zakupniku pod uvjetima i u postupku iz članka 33. ove Odluke, procijenjena vrijednost umanjuje se za neamortizirana ulaganja sadašnjeg zakupnika koja su utjecala na visinu procijenjene vrijednosti poslovnoga prostora te za koje je Županija kao zakupodavac dala prethodnu pisanu suglasnost, s tim da se visina neamortiziranog ulaganja zakupnika priznaje najviše do 30% procijenjene vrijednosti poslovnoga prostora.
Sadašnjem zakupniku neće se priznati ulaganja u preinake poslovnoga prostora učinjene bez prethodne pisane suglasnosti Županije kao zakupodavca, osim nužnih troškova, kao ni ulaganja koja je Županija kao zakupodavac priznala u obliku smanjene zakupnine.

Procijenjenu vrijednost i vrijednost neamortiziranih ulaganja sadašnjeg zakupnika utvrđuje procjenitelj koji je tako određen odredbama propisa kojim se ureduje procjena vrijednosti nekretnina, a po odabiru Županije kao vlasnika poslovnoga prostora.

Članak 36. 
Na temelju Odluke o kupoprodaji župan i kupac sklopit će u roku od 90 dana od dana donošenja Odluke o kupoprodaji, ugovor o kupoprodaji poslovnoga prostora, koji mora biti sastavljenu pisanom obliku i mora ga potvrditi (solemnizirati) javni bilježnik. Troškove solemnizacije snosi kupac.
Članak 37.
Plaćanje kupoprodajne cijene poslovnoga prostora Županije obavlja se isključivo jednokratnom uplatom.

Rok isplate kupoprodajne cijene iz stavka 1. ovog članka ne može biti duži od 30  dana od dana sklapanja ugovora o kupoprodaji poslovnoga prostora.

Članak 38.
Garaža ili garažno mjesto na kojem je uspostavljeno vlasništvo Županije, odnosno nad kojim nije uspostavljeno vlasništvo Županije, ali Županija ili osobe iz članka 1. stavka 2. ove Odluke upravljaju njime, može se prodati neposrednom pogodbom zakupniku ili korisniku garaže ili garažnog mjesta, pod uvjetima propisanima važećim zakonom koji uređuje zakup i kupoprodaju poslovnoga prostora.

IX.  PRIJELAZNE I ZAVRŠNE ODREDBE[image: image9.jpg]



Članak 39.
Svi postupci započeti prije stupanja na snagu ove Odluke dovršit će se primjenom odredbi Odluke o zakupu i kupoprodaji poslovnoga prostora u vlasništvu Koprivničko-križevačke županije („Službeni glasnik Koprivničko-križevačke županije“ broj 2/19. i 36/22).
Članak 40.
Danom stupanjem na snagu ove Odluke prestaje važiti Odluka o zakupu i kupoprodaji poslovnoga prostora u vlasništvu Koprivničko-križevačke županije („Službeni glasnik Koprivničko-križevačke županije“ broj 2/19. i 36/22).
Članak 41. 

Ova Odluka objaviti će se u „Službenom glasniku Koprivničko-križevačke županije“, a stupa na snagu _______________ godine.

ŽUPANIJSKA SKUPŠTINA

KOPRIVNIČKO-KRIŽEVAČKE ŽUPANIJE

KLASA: 372-01/26-01/5
URBROJ: 2137-02/10-26-
Koprivnica,  
 PREDSJEDNIK
                                                                                                                            Ivan Pal

